和邦承所贈中隠古風
作者：趙善括
朝代：宋

paragraphs: 少年麋鹿姿，待價非結綠。
東湖嗜紅芰，西山茹黄獨。
雖無負郭田，僅有環堵屋。
稍知親簡編，豈意分符竹。
不作梁甫吟，徒歌采薇曲。
軒冕本無心，泉石慕幽躅。
疏才偶計偕，微名玷宦牘。
擾客書掣肘，蹈險車脫軸。
爲米一折腰，獻玉三刖足。
人情冰復炭，世路岸爲谷。
奔走三十年，塵埃幾千斛。
歸訪舊園林，要識真面目。
敝廬他人居，故友半鬼錄。
誅茅傾客囊，千日笑神速。
堂成屢留醉，夜闌更秉燭。
冬霜孤松秀，春霖萬花霂。
薰風自生凉，秋雲不待族。
魚鳥樂欣欣，柴荆紛樕樕。
曳杖時往還，拊缶誰拘束。
敲門聞剝啄，開緘佩謙牧。
初讀少陵詩，再對淵明菊。
試聽句擲金，坐想人如玉。
搜腸嗣高吟，深愧窘邊幅。